Twee skuldig bevind oor mediese tenderbedrogArgieffoto (Foto: StockSnap, Pixabay) Archibald Mojaki Seboko (37) en Fako Jim Khanoka (33) is in die Kimberley-landdroshof skuldig bevind en gevonnis op aanklag van bedrog. “Dié twee beskuldigdes is deel van ses beskuldigdes wat in Junie 2018 in verskeie plekke in Johannesburg, Bloemfontein en Kimberley in hegtenis geneem is tydens ŉ gesamentlike operasie met die bystand van die taktiese reaksie-eenheid,” het Nomthandazo Mnisi, woordvoerder van die direktoraat vir prioriteitsmisdaadondersoeke (die Valke) gesê. Die persone is in hegtenis geneem ná bewerings van growwe onreëlmatighede by die Noord-Kaapse departement van gesondheid in die toeken van verskeie infrastruktuur-tenders tussen 2018 en 2016 sonder om die nodige prosesse te volg. “Minstens R11 miljoen is glo tussen ses maatskappye gedeel wat met die ses verdagtes verbind word, om mediese toerusting aan te skaf” het Mnisi bygevoeg. Seboko het skuld beken en op agt aanklagte van bedrog moet hy ŉ boete van R10 000 betaal of drie jaar tronkstraf uitdien. Hy is ook tot vyf jaar tronkstraf gevonnis wat vir drie jaar opgeskort is. Op sewe aanklagte van bedrog moet hy ŉ boete van R20 000 betaal of ses jaar tronkstraf uitdien. Hy is tot ŉ verdere vyf jaar tronkstraf gevonnis wat vir ŉ periode van drie jaar opgeskort is. Hy is onbevoeg verklaar om ŉ vuurwapen te besit. Seboko het skuld beken en op verskeie aanklagte van bedrog moet hy ŉ boete van R30 000 betaal. Hy is tot vyf jaar tronkstraf gevonnis wat vir drie jaar opgeskort is. Hy is onbevoeg verklaar om ŉ vuurwapen te besit. Khanoka het ook skuld beken en op verskeie aanklagte van bedrog moet hy ŉ boete van R40 000 betaal. Hy is ook tot vyf jaar tronkstraf gevonnis wat vir ŉ periode van drie jaar opgeskort is. Hy is ook onbevoeg verklaar om ŉ vuurwapen te besit.